Eversti Sandersin kirous

Eversti Sandersin kirous () on japanilainen kaupunkitarina, jonka mukaan pikaruokaketju KFC:n perustajan eversti Sandersin haamu langetti kirouksen Hanshin Tigers -baseballjoukkueelle.
Kirouksen sanottiin saaneen alkunsa vuonna 1985, kun Tigersin kannattajat heittivät KFC-ravintolan edustalta viemänsä Sandersia esittävän patsaan Dōtonborin kanavaan Osakassa. Kuten muissa vastaavissa urheiluun liittyvissä kirouksissa, eversti Sandersin kirouksen katsottiin seuranneina vuosina selittävän joukkueen huonon menestyksen ja lupaavienkin tilanteiden kääntymisen tappioiksi. Jotkut joukkueen kannattajat alkoivat uskoa, ettei Tigers voittaisi Japan Seriesiä, Japanin baseball-sarjojen mestaruusottelusarjaa, ennen patsaan palauttamista. Patsas löydettiin kanavasta vuonna 2009, nostettiin ja palautettiin KFC:lle. Tigers voitti lopulta Japan Seriesin vuonna 2023 ensimmäistä kertaa sitten vuoden 1985, jolloin patsas päätyi kanavaan.
Hanshin Tigersia ja eversti Sandersin kirousta on verrattu Boston Red Soxiin ja sitä väitetysti seuranneeseen Bambinon kiroukseen, jonka aikana joukkue ei voittanut World Seriesiä 86 vuoteen.
Historia.
Mestaruus 1985.
Hanshin Tigersin kotipaikka on Nishinomiyan kaupunki Osakan ja Kōben välisellä metropolialueella. Sitä pidetään silti osakalaisena joukkueena, ja se on siellä suositumpi kuin kaupungin toinen joukkue, Orix Buffaloes. Se pelaa Japanin baseballin korkeimmalla sarjatasolla Nippon Professional Baseball -liigassa (NPB), sen Central League -sarjassa. Vuonna 1935 perustettua joukkuetta ei pitkästä historiastaan ja laajasta kannattajakunnastaan huolimatta tunneta urheilullisesta menestyksestään. Se nähdään altavastaajana suurempia ja menestyksekkäämpiä joukkueita, kuten samassa sarjassa pelaavaa Tokion Yomiuri Giantsia, vastaan. Esseisti ja matkakirjailija Pico Iyer kuvaili vuonna 2003 Hanshin Tigersin olevan sarjan ”rakastettava juntti ja komediarekvisiitta”, jonka vuosi koostuu muutamasta voitosta kauden alussa, mestaruushaaveiden heräämisestä, toistuvista virheistä ja hävityistä peleistä, tähtipelaajan siirtymisestä Yhdysvaltoihin kesken kauden, joukkueen päätymisestä sarjan hännille ja lopulta kannattajien uhoamisesta, että seuraavalla kaudella Tigers hallitsee sarjaa.
Vuonna 1985 Tigers voitti yllättäen Central Leaguen ensimmäistä kertaa 21 vuoteen joukkueella, jota on pidetty yhtenä Japanin baseball-historian vahvimmista. Joukkueen kannattajat kokoontuivat juhlimaan Osakan kaduille ja juhlistivat voittoa perinteeksi muodostuneella tavalla, hyppimällä likaiseen ja saastuneeseen Dōtonborin kanavaan. He valitsivat joukostaan mestaruusjoukkueen pelaajia eniten muistuttavia kannattajia, jotka puettiin kyseisen pelaajan pelipaitaan. Muut kannattajat lauloivat kyseisen pelaajan kannatuslaulua, kun kaksoisolennoksi valittu kannattaja hyppäsi kanavaan. Väkijoukosta ei kuitenkaan löytynyt ketään, joka olisi muistuttanut joukkueen yhdysvaltalaista tähtipelaajaa, pitkää ja parrakasta Randy Bassia. Niinpä kannattajat veivät läheisen KFC-ravintolan edustalta ketjun perustaja eversti Sandersia esittävän aidon kokoisen patsaan ja heittivät sen kanavaan Bassin kaksoisolentona. Kannattajat alkoivat pian katua tekoaan, pyysivät ravintolapäälliköltä anteeksi ja lupasivat palauttaa patsaan. Kun he seuraavana päivänä palasivat nostamaan patsasta, sitä ei kuitenkaan enää löytynyt. Tigersin kausi jatkui muutamaa viikkoa myöhemmin Japan Seriesillä, jossa Central Leaguen voittaja kohtaa NPB:n toisen sarjan Pacific Leaguen mestarin ottelusarjassa, jonka voittaja on koko NPB:n mestari. Tigers voitti Japan Seriesin ensimmäistä kertaa seuran historiassa.
Vaikeat vuodet.
Voitokkaan kauden 1985 jälkeen Tigers palasi sarjan häntäpäähän. Mestaruutta seuranneina vuosina joukkuetta koettelivat muun muassa tähtipelaajien loukkaantumiset, joiden takia esimerkiksi Masayuki Kakefu joutui lopettamaan uransa ennenaikaisesti. Tigers hävisi varaustilaisuuden ensimmäisen vuoron arvonnan 12 kertaa peräkkäin ja menetti näin mahdollisuuden varata NPB:ssä myöhemmin legendoiksi nousseita pelaajia, kuten Hideo Nomo ja Hideki Matsui. Vuonna 1987 Tigers pelasi seurahistoriansa huonoimman kauden voittoprosentilla 33,1. Kaikkiaan mestaruutta seuranneiden 16 kauden aikana Tigers jäi sarjan viimeiseksi kymmenen kertaa. Varsinaisesta kirouksesta alettiin puhua vuonna 1988, kun suosittu mysteerejä selvittävä televisio-ohjelma aikoi etsiä kadonneen patsaan Dōtonborin kanavasta. Useista yrityksistä huolimatta patsasta ei löytynyt, ja lopulta juontajat totesivat, ettei Tigersilla ole toivoa uudesta mestaruudesta ennen kuin patsas on pelastettu ja puhdistettu mudasta. Tämä tokaisu jäi elämään joukkueen kannattajien keskuudessa, ja patsaaseen ja kiroukseen alettiin viitata japanilaisessa televisiossa, videopeleissä ja muussa populaarikulttuurissa. Kirousta verrattiin Boston Red Soxiin ja sitä väitetysti seuranneeseen Bambinon kiroukseen, jonka aikana Red Sox ei voittanut World Seriesiä 86 vuoteen.
Mestaruutta seuranneen vaikean ajanjakson jälkeen Tigersin otteet alkoivat parantua 2000-luvun alussa. Vuonna 2003 joukkue voitti 18 vuoden tauon jälkeen Central Leaguen ja eteni Japan Seriesiin. Arviolta 5 300 kannattajaa juhli jälleen voittoa hyppimällä Dōtonborin kanavaan. Yksi kannattajista kuoli juhlinnan seurauksena, ja poliisi rakennutti juhlien jälkeen Ebisun sillalle esteitä vaikeuttamaan kanavaan hyppäämistä siltä varalta, että Tigers voittaisi Japan Seriesin. Tigers kohtasi Japan Seriesissä Fukuokan Daiei Hawksin ja hävisi sarjan otteluvoitoin 4–3. Joukkue voitti Central Leaguen seuraavan kerran jo vuonna 2005 ja pääsi jälleen Japan Seriesiin, jossa hävisi taas. Seuraavat parikymmentä vuotta Tigers vietti sarjan keskikastissa jääden viimeiseksi vain kertaalleen.
Patsaan löytyminen.
Kanavaan kadonnut patsas löytyi lopulta 24 vuoden jälkeen vuonna 2009, kun kanavan pohjaa puhdistettiin osana kävelytien rakentamista sen rannalle. Sukeltajat nostivat patsaan kanavasta. Se oli kanavassa vietettyjen vuosien aikana haalistunut, ja siltä puuttuivat silmälasit ja toinen käsi. Patsaan löytyminen herätti Tigersin kannattajien keskuudessa toivoa kirouksen päättymisestä. Vuoden 1985 mestaruusjoukkueen manageri Yoshio Yoshida kertoi patsaan löytymisen jälkeen arvelevansa kirouksen tarinan päättyneen, ja Randy Bass puolestaan kehotti ”laittamaan kaikki rahat likoon Tigersin puolesta”. Patsas asetettiin kaudeksi 2009 Tigersin kotistadionin ulkopuolelle. Tigers sijoittui sarjassa neljänneksi. Patsaan nostamista seuranneiden seitsemän kauden aikana Tigers oli kolmesti sarjan toinen, muttei päässyt kertaakaan Japan Seriesiin. Patsas siirrettiin myöhemmin KFC:n toimistolle Osakaan. Tigersin stadionin viereisessä KFC-ravintolassa oli silti esillä pahvinen kopio patsaasta. Seuraavan kerran Tigers pääsi Japan Seriesiin vuonna 2014 sijoituttuaan Central Leaguessa toiseksi mutta voitettuaan pudotuspeleissä Hiroshiman ja Tokion. Japan Series päättyi kuitenkin jälleen tappioon Fukuoka SoftBank Hawksille otteluvoitoin 4–1.
Kaudella 2023 Tigers voitti Central Leaguen ensimmäistä kertaa sitten vuoden 2005 ja eteni Japan Seriesiin neljättä kertaa kirouksen synnyn jälkeen. Voiton juhlinta oli aiempia kertoja hillitympää, ja vain 26 kannattajaa hyppäsi kanavaan. Japan Seriesissä Tigers kohtasi Osakan toisen joukkueen, Orix Buffaloesin, ja voitti mestaruuden otteluin 4–3. KFC onnitteli joukkuetta mestaruudesta virallisella Twitter-tilillään. Osa kannattajista juhli mestaruutta ja kirouksen päättymistä eversti Sandersiksi pukeutuneina, ja yksi Sandersiksi pukeutunut kannattaja heitettiin kanavaan.
Maaliskuussa 2024 KFC järjesti Sandersin patsaalle Sumiyoshi Taishan pyhäkössä Osakassa muistotilaisuuden, jossa patsas hyvästeltiin. Patsas oli hävitettävä, sillä se oli päässyt niin huonoon kuntoon, että sen säilyttäminen alkoi olla hankalaa. Tilaisuuteen osallistui KFC Holdings Japanin toimitusjohtaja Takayuki Hanji sekä muuta yrityksen johtoa. Tilaisuudessa tarjoiltiin sakea ja paistettua kanaa. KFC kiitti tiedotteessaan Tigersin kannattajia ystävyydestä ja patsasta kohtaan osoitetusta rakkaudesta.